  Туспуктэм: Дарья Ушакова Наталия Сильвестрова 17-тӥ оштолэзе Удмуртиын Ижкар – Балезино чугун сюрес вылтӥ ветлонэз усьтонлы 80 ар тырмон улсын элькунэтӥ «Вормон поезд» ортчиз. Сюреслэн кузьдалаез 146 иськем, Быдӟым Атаыкай ож дыръя отӥ нюлэс, музъем эгыр, корт но мукет вузъёс нуллӥзы. Со сярысь улосвыл тӧролэн но кивалтэтлэн пресс-службазы ивортӥз. Ижкарын поездэз Удмуртилэн тӧроез Александр Бречалов, Горький чугун сюреслэн кузёез Сергей Дорофеевский, Ижкар – Балезино чугун сюресэз лэсьтонэ пыриськисьёс, чугун сюрес предприятиосын ужасьёс, дышетскисьёс но студентъёс, Вормон волонтёръёс но элькунын улӥсьёс пумитазы. Оглом станцие 3,5 сюрслэсь трос адями люкаськиз. Фото: Дарья Ушакова Поездлэн составаз куать платформа пыриз, отын Быдӟым Атыкай ож вакытысь ожгар техникалэн макетъёсыз возьматэмын вал: ГАЗ-ММ (полуторка) но 1931-тӥ арын кылдытэм парен герӟам станковой пулемёт «Максим» (самолётъёсты ыбылыны), ГАЗ-67Б (асьме кунысь нырысетӥ джип) но 1937-тӥ арын кылдытэм 45 миллиметръем пушка, «Катюша» БМ-13 ожмаськон машина,  ИСУ-122 ачиз ветлӥсь артиллери лэсьтэт, танклы пумит 1940 арын кылдытэм 57 миллиметръем пушка, Т-34-85 танк, вагон-теплушка.  « Мон понна бадӟым данлык Ижкар – Балезино сюресэз лэсьтӥсьёс азьын сылыны. 146 искемъем чугун сюрес вакчи дыр куспын лэсьтэмын вал – 10 сюрс кубометр нюлэс материалъёс дасязы но вуттӥзы, 4 сюрслэсь трос свай шуккизы, 116 выж пуктӥзы. Ваньмыз со кыномуртъёслэн, нылпиослэн, пересьёслэн киосынызы лэсьтэмын вал. <...> Тау тӥледлы, 80 ар талэсь азьло Вормон нуналэз матэгес каремдылы » Александр Бречалов, Удмуртилэн тӧроез Удмуртилэн тӧроез но Горький чугун сюреслэн кивалтӥсез ветеранъёсты юбилейлы сӥзем «80 лет «Ижевской рокаде» гадьпусъёс сётӥзы. « Та чугун сюрес ожлэн нырысетӥ аръёсаз гинэ, со 1945-тӥ арын уже ялан кутэмлэсь азьвыл, 1,5 миллионлэсь трос тонна грузъёсты фронтэ но тылэ келяны луонлык сётӥз: снарядъёс, ю тысь, дӥськут, эгыр, техника. Туннэ ми сюресэз лэсьтӥсьёслэн геройлыко ужамзылы 80 ар тырмонэз пусйиськомы. Музъемозь йыбырттӥськомы но тау шуиськомы вордскем шаермылы бадӟым уж лэсьтэмды понна » Сергей Дорофеевский, Горький чугун сюреслэн кивалтӥсез «Ижкар – Балезино чугун сюресэз лэсьтыны анае интые мынӥ – Якшур люкетаз ужай. Ар но ӝыны котыр лэсьтӥськон материалъёсты валэн нуллӥ, 30 пиос но нылъёс куро вылын изьылӥзы. Та сюресэз лэсьтон кунмес утён понна ваньзэ кулэзэ вуттыны юрттӥз » Юрий Перевозчиков, ветеран Котькуд станциын, кытчы Вормон поезд дугдылӥз, концерт радъямын вал, отчы чугун сюресэз лэсьтэм ветеранъёс ӧтизы. Балезино ёросысь Пибаньшурын автоклуб ужаз. Ижкарын кырӟанъя но эктонъя «Италмас» ансамбль но эктонъя «Ижевск» муниципал ансамбль эктӥзы-кыразы. Тегъёс: чугунсюрес поездъёс Удмуртия  